62018TJ0192_RES
Cauza T‑192/18
Rietze GmbH & Co. KG
împotriva
Oficiului Uniunii Europene pentru Proprietate Intelectuală
Hotărârea Tribunalului (Camera a opta) din 6 iunie 2019
„Desen sau model industrial comunitar – Procedură de declarare a nulității – Înregistrare internațională care desemnează Uniunea Europeană – Desen sau model industrial comunitar înregistrat ce reprezintă autovehiculul VW Caddy – Desen sau model industrial comunitar anterior – Motiv de nulitate – Caracter individual – Utilizator avizat – Impresie globală diferită – Articolul 6 și articolul 25 alineatul (1) litera (b) din Regulamentul (CE) nr. 6/2002 – Sarcina probei ce incumbă părții care solicită declararea nulității – Cerințe legate de reproducerea desenului sau modelului industrial anterior”
Desene sau modele industriale comunitare – Cauze de nulitate – Lipsa caracterului individual – Desen sau model industrial care nu produce asupra utilizatorului avizat o impresie globală diferită de cea produsă de desenul sau modelul industrial anterior – Apreciere globală a tuturor elementelor prezentate de desenul sau modelul industrial anterior
[Regulamentul nr. 6/2002 al Consiliului, art. 6 alin. (1) și art. 25 alin. (1) lit. (b)]
(a se vedea punctele 19 și 20)
Desene sau modele industriale comunitare – Cauze de nulitate – Lipsa caracterului individual – Utilizator avizat – Noțiune
[Regulamentul nr. 6/2002 al Consiliului, art. 6 alin. (1) și art. 25 alin. (1) lit. (b)]
(a se vedea punctele 28-30)
Desene sau modele industriale comunitare – Cauze de nulitate – Lipsa caracterului individual – Desen sau model industrial care nu produce asupra utilizatorului avizat o impresie globală diferită de cea produsă de desenul sau modelul industrial anterior – Reprezentarea vehiculului VW Caddy
[Regulamentul nr. 6/2002 al Consiliului, art. 6 alin. (1) lit. (b) și alin. (2), art. 25 alin. (1) lit. (b) și art. 106 f]
(a se vedea punctele 32, 44-48, 54 și 63-65)
Procedură jurisdicțională – Cerere de sesizare – Cerințe de formă – Expunere sumară a motivelor invocate – Cerințe similare pentru criticile invocate în susținerea unui motiv
[Statutul Curții de Justiție, art. 21 primul paragraf și art. 53 primul paragraf; Regulamentul de procedură al Tribunalului, art. 177 alin. (1) lit. (d)]
(a se vedea punctul 53)
Desene sau modele industriale comunitare – Renunțare și nulitate – Cerere de declarare a nulității întemeiată pe existența unui desen sau model industrial anterior – Sarcina probei – Cerințe legate de reproducerea desenului sau modelului industrial anterior
[Regulamentul nr. 6/2002 al Consiliului, art. 5-7 și art. 25 alin. (1) lit. (b)]
(a se vedea punctele 59-62)
Rezumat
Prin Hotărârea Rietze/EUIPO ‑ Volkswagen (Vehiculul VW Caddy) (T‑192/18), pronunțată la 6 iunie 2019, Tribunalul a confirmat decizia Oficiului Uniunii Europene pentru Proprietate Intelectuală (EUIPO) potrivit căreia desenul sau modelul industrial ce reprezintă autovehiculul VW Caddy este nou în sensul articolului 5 din Regulamentul nr. 6/2002 (
1
) și prezintă un caracter individual în sensul articolului 6 din acest regulament. Această cauză își are originea într‑o procedură de declarare a nulității introdusă de reclamantă, Rietze, o societate germană care comercializează mașini în miniatură. Desenul sau modelul industrial contestat era cel care desemnează vehiculul VW Caddy introdus pe piață de Volkswagen în anul 2011. Pentru a dovedi divulgarea unui desen sau model industrial anterior, reclamanta a făcut trimitere la un model anterior al acestei mașini, și anume modelul VW Caddy (2K) Life, introdus pe piață în anul 2004.
În primul rând, Tribunalul a respins argumentul reclamantei potrivit căruia EUIPO ar fi trebuit, primo, să compare caracteristicile desenelor sau modelelor în conflict, secundo, să analizeze punctele lor comune, și, tertio, să facă distincție între caracteristicile estetice și tehnice ale acestora.
În al doilea rând, Tribunalul a respins a argumentația reclamantei potrivit căreia EUIPO ar fi omis să ia în considerare anumite elemente de probă pe care figura o imagine a desenului sau modelului industrial anterior. Tribunalul a amintit că revine părții care a formulat cererea de declarare a nulității să furnizeze reproduceri precise și complete ale desenului sau modelului industrial anterior și că nu se poate impune camerei de recurs să combine diferite reprezentări ale produsului în care a fost încorporat desenul sau modelul industrial anterior sau chiar să înlocuiască un element care apare în majoritatea reprezentărilor printr‑un element care nu apare decât într‑o singură reprezentare.
Prin urmare, Tribunalul a respins acțiunea.
(
1
)	Regulamentul (CE) nr. 6/2002 al Consiliului din 12 decembrie 2001 privind desenele și modelele industriale comunitare (JO 2002, L 3, p. 1, Ediție specială, 13/vol. 33, p. 70).